คลังเล็งขึ้นเงินเดือน ข้าราชการชั้นผู้น้อย
คลังเล็งขึ้นเงินเดือนข้าราชการชั้นผู้น้อยเทียบเท่าเอกชน ขอศึกษารายละเอียดใช้งบประมาณก่อนเสนอนายกฯ
23 ก.ย. 2560

คลังเล็งขึ้นเงินเดือนข้าราชการชั้นผู้น้อยเทียบเท่าเอกชน ขอศึกษารายละเอียดใช้งบประมาณก่อนเสนอนายกฯนายอภิศักดิ์ ตันติวรวงศ์ รมว.คลัง เปิดเผยว่า กระทรวงการคลังกำลังดำเนินการศึกษาการปรับขึ้น เงินเดือนให้ข้าราชการประจำชั้นผู้น้อย ตามที่ พล.อ.ประยุทธ์ จันทร์โอชา นายกรัฐมนตรี ให้นโยบายไว้ ขณะนี้ยอมรับว่าตอนนี้เงินเดือนของข้าราชการชั้น ผู้น้อยยังมีความแตกต่างกับเงินเดือนของพนักงานจากบริษัทเอกชนอยู่พอสมควร ทำให้จะต้องมีการพิจารณาปรับอัตราเงินเดือนให้เกิดความเหมาะสมกับสภาพค่าครองชีพในปัจจุบัน"ศึกษาแล้วจะปรับขึ้นเงินเดือนหรือไม่ หรือจะขึ้นเมื่อไรยังระบุไม่ได้ ต้องรอการพิจารณาความเหมาะสม รายละเอียด รวมถึงงบประมาณรายจ่ายของคลังก่อน" รมว.คลัง กล่าวทั้งนี้ เมื่อต้นสัปดาห์ที่ผ่านมา สำนักเลขาธิการคณะรัฐมนตรี เวียนหนังสือ ข้อสั่งการนายกรัฐมนตรี ในการบริหารราชการแผ่นดิน โดยมอบหมายให้ นายวิษณุ เครืองาม รองนายกรัฐมนตรี ที่กำกับดูแลสำนักงานคณะกรรมการข้าราชการพลเรือน (ก.พ.)กำกับให้กระทรวงการคลัง สำนักงาน ก.พ. และหน่วยงานที่เกี่ยวข้อง พิจารณาแนวทางในการกำหนดค่าครองชีพและค่าตอบแทนให้แก่ข้าราชการและเจ้าหน้าที่ของรัฐ (รอบใหม่) โดยเฉพาะข้าราชการและเจ้าหน้าที่ของรัฐชั้น ผู้น้อย ให้เหมาะสมและเป็นธรรม โดยให้ประสานกับคณะกรรมการปฏิรูปประเทศ ด้านการบริหารราชการแผ่นดิน ที่มี นายกฤษฎา บุญราช เป็นประธาน เพื่อกำหนดเรื่องดังกล่าวไว้ในการปฏิรูปต่อไปด้วยก่อนหน้านี้ กรมบัญชีกลางได้ปรับเพิ่มสวัสดิการของข้าราชการ โดยประกาศใช้หลักเกณฑ์และวิธีปฏิบัติในการจัดข้าราชการเข้าพักอาศัยในที่พักของทางราชการ พ.ศ. 2560 โดยยกเลิกหลักเกณฑ์และวิธีปฏิบัติฯ ฉบับปี 2551 โดยมีการเพิ่มประเด็น เช่น ข้าราชการที่เป็นคู่สมรส ซึ่งรับราชการอยู่ในสังกัดเดียวกัน และสามารถอาศัยอยู่ในที่พักเดียวกันได้ ผู้มีอำนาจจัดที่พักสามารถใช้ดุลพินิจจัดให้ข้าราชการดังกล่าวให้เข้าพักอาศัยในที่พักของทางราชการด้วยก็ได้ โดยประมาณการจ่ายเงินงบประมาณ สำหรับค่าเช่าบ้านข้าราชการประมาณ 4,500 ล้านบาท/ปี หรือเพิ่มขึ้น 1,500 ล้านบาท คาดว่าจะครอบคลุมข้าราชการกว่า 2 ล้านคนนอกจากนั้น คณะรัฐมนตรีได้เห็นชอบหลักการร่างพระราชกฤษฎีกาค่าเช่าบ้านข้าราชการ (ฉบับที่...) พ.ศ. ... ตามที่กระทรวงการคลังเสนอ 8 ประเภท โดยแบ่งเป็นอัตราค่าเช่าบ้านเป็น 5 อัตรา เริ่มต้นเดือนละไม่เกิน 2,500 บาท